Alltid freidig når du går
Store norske leksikon,Religion og filosofi,Religioner og livssyn,Kristendom,Salmesang
Alltid freidig når du går er en salme fra 1867 av den danske forfatteren og presten Ernst Christian Richardt. Melodien er av Christoph Ernst Friedrich Weyse. Teksten er opprinnelig væpnersangen i eventyrspillet Tornerose. Melodien ble skrevet til Bernhard Severin Ingemanns aftensang «Dagen gaar med raske fjed» i 1838.
Richardt regnet ikke selv sin tekst som en salme, men som et religiøst dikt. Bortsett fra referansen til Fadervår er innholdet allmennreligiøst. «Alltid freidig når du går» fikk stor betydning for danske motstandsfolk under okkupasjonen under andre verdenskrig, jamfør tredje vers: «Kjemp for alt hva du har kjært, dø om så det gjelder! Da er livet ei så svært [= vanskelig], døden ikke heller.» I Norge brukes salmen både ved bryllup og gravferd. Salmen kom inn i norsk salmesang i og med Landstads reviderte salmebok (1926). Den står i Norsk salmebok 2013 på nr. 415. Les mer i Store norske leksikon salmebok salme kristendom Litteratur Holter, Grøm og Øystese (red.): Nytt norsk salmeleksikon bind I s. 24–27 (Tapir Akademisk Forlag 2011)